bg ru ru hbs_cyr ky ky ky ru ky ky ky be ky ky ky ky ky ky ru ce ky ky ky ky ky ky ky ky ky ky ky ky ky ky kk ru en ky be ru ru ru ru ru ru ru ru bg ru ru ru ru ru ru ru
УКМКнын абагында каза тапкан Айбек Эшбаевдин жакындары Аида Саляновага кайрылды
11- февралда акча талап кылды деген Дмитрий Смирнов аттуу жарандын арызынын негизинде Бишкек шаардык прокуратурасы менен Финансы полициясынын кызматкерлери тарабынан МАИчи Айбек Эшбаев кармалып, эки күн өтпөй УКМКнын абагында каза болгон. УКМКнын "өзү камерада асынып өлдү" дегенине туугандары ишенишпейт. Мына ошондон бери маркумдун жубайында, бир туугандарында уйку жок. "Өзүн-өзү асып алды дегенге такыр ишенбейбиз" деп жазбаган арызы, какпаган эшиги калган жок. Биздин редакцияга келген сайын оор үшкүрүшөт, бук болуп ыйлашат. Мына, дагы арызын көтөрүп алып, редакцияга маркумдун жубайы Шаангүл Эшбаева, бир тууган эжеси Шарипа Усманова, агасы Камил Эшбаев, карындашы Гүлүмкан Эшбаева келишти.
"Жолдошумдун каза болгонуна бир ай, жети күн болду. Бир айдан кийин экспертизанын жыйынтыгын айтабыз деди эле, УКМКнын төрагасы Шамил Атаханов. Кана, бир айдан ашты, эч нерседен дайын жок. "Айбек Эшбаев өзүн-өзү асып алган" деп ИИМ министри Зарылбек Рысалиев айтыптыр, бизге ишеничтүү киши эле айтты. Демек Айбектин өлүмүнүн жыйынтыгын ушундай деп чыгарууга алып баратышат. Ошого эле тууралап баратышат. Убакыт да ошон үчүн созулуп баратат. Дагы бир жолу кайталайм, Айбектин өзүн-өзү өлтүрүп алды деген сөзгө биз ишенбейбиз. Анткени ал жанын кыйгандарды жаман көрчү. "Жакшы иш кылганды адал, жаман иш кылганды арам" деп айтчу. Жанын кыйгандарды да арам деп эсептечү. Жолдошумду мен жакшы билгендиктен ишенбейм!"- дейт Шаангүл Эшбаева. Маркумдун бир тууган эжеси Шарипа Усманова: "Убагында эмне үчүн жардам беришпей койду, ыя. "Жардам бергиле, үйгө чалгыла" деп суранган экен. Инимден акча сурашыптыр деп угуп жатабыз. Башын аман калтырышса, сураган акчасын берет элек го. Аларга акча керек болсо, бизге инимдин тирүүлүгү керек болчу. Иниме дагы жалган жалааны жаап жатышат. Иним бир да жолу акча алды дегенин уккан эмесмин. Кайра андайларды кармап, атүгүл бир жолу бирөөлөр бирөөнү жиликтеп, акиташ ташыган машинага салып алып бараткан жеринен кармап берген эле. Ал эрдиги бардык ММКларга чыккан. Дегеле пара алды дегенин уккан эмеспиз. Башка бирөөлөр эле жалган жалаа менен кармап берип коюшту. Коррупциянын башы жогорудагы башчыларда жатат. Киттерди кармабай, чабактарды кармашат. Өздөрү биринчи тазаланышы керек. Менин инимдин өлүмү акыйкаттык менен чечилмейинче, биз пикет-митингди токтотпойбуз. Ак, таза инимди өлтүрүп эле коюшту",- деп буркурады. Көзүнө жаш алган агасы: "Вечерний Бишкек" гезитине Атаханов маек бергенде, "ата-энеси айткандай…" деп ата-энебизди тирилтип коюптур. Ата-энебизден ажыраганыбызга көп жыл болду. Андан да инимди "психикалык жактан оору" деп айтканы күйдүрдү. Бул сөзү үчүн жооп бериши керек. Өзүбүз күйүп турсак, ушундай жаман, жалган сөздөрдү айтат. Өлтүрүп эле коюшту, ага мен жүз пайыз ишенем. Себеби менин иним жашоону жакшы көрчү, андай ишке барбайт болчу",- дейт маркумдун агасы.
P.S. Маркумдун жубайынын Башкы прокуратурага жазган арызын да гезит бетине басып атабыз.
КРнын Башкы прокурору Аида Саляновага
Сиздердин 2012-жылдын 9-марттагы № 14-15-12 сандуу жообуңарды алып, андан улам нааразычылык иретинде кайрадан арыз жазууга мажбур болуп отурам. Себеби Бишкек шаарынын прокуратурасынын кызматкери Эркин Чодобаев тарабынан КР Жазык-процесстик кодексинин жана КРнын "Кылмыштарды жасоо жагынан шек туудурган жана айыпталып кармалган адамдарды камакта кармоонун тартиби жана шарттары жөнүндөгү" мыйзамынын талаптары одоно бузулгандыгын өзүңүздөр да ырастап олтурасыздар. Ошондуктан Э.Чодобаевдин мыйзам талаптары одоно түрдө бузулгандыгы далилденгенден кийин сиздер ага карата КР Кылмыш-жаза кодексинин талаптарынын негизинде чара көрүп, тактап айтканда: кылмыш ишин козгоп, ал токтоосуз камакка алыныш керек эле. Эмне үчүн дегенде, маркум Айбек Эшбаев кармалган же биринчи жолу суракка алынган учурдан тартып каза болгонго чейин бир да жолу биз тандаган жактоочу менен жолуктурулган эмес.
Бул болсо ЖПКтин 100-беренесиндеги "Кылмыш жасады деген шектенүү менен кармалган адам жактоочунун катышуусу менен суракка алынууга тийиш" деген талапты көз көрүнөө бузуп, Айбек Эшбаевдин эркиндигин, кадыр-баркын кемсинткендигинен, ага карата катаал мамиле жасалгандыгынан, сурак учурунда психологиялык жактан кысымга алынгандыгынан жана ага карата дагы башка мыйзамсыз аракеттер жасалгандыгынан кабар берет.
Эркин Чодобаев Айбек Эшбаевдин укуктарын жана эркиндигин коргоону камсыз кылууга, аларды жүзөгө ашыруу үчүн шарт түзүп берүүгө, анын мыйзамдуу талаптарын канааттандырууга, ошондой эле иштин жагдайларын ар тараптан, толук жана обьективдүү изилдөө үчүн ЖПКде каралган талаптарды аткарууга карата өз учурунда чара көргөн эмес.
Прокуратура кызматкери Э.Чодобаев КР "Кылмыштарды жасоо жагынан шек туудурган жана айыпталып кармалган адамдарды камакта кармоонун тартиби жана шарттары жөнүндөгү" мыйзамынын 8-беренесиндеги "КР улуттук коопсуздук органдарынын тергөө изоляторлору бөгөт коюу чарасы катарында камакта кармоо колдонулган кылмыш жасоо жагынан айыпкерлерди камакта кармоо үчүн арналган" деп көрсөтүлгөн талапка карабастан, ошондой эле ЖПКтин 98-беренесиндеги "Кылмыш жасады деген шектенүү менен кармалгандар убактылуу кармоо жайында болушат" деген талапты одоно түрдө бузуп, кызмат абалынан кыянаттык менен пайдаланып, күч колдонуп мажбурлоо жолу менен КР улуттук коопсуздук кызматынын тергөө изоляторуна камаган.
Ал эми Бишкек шаарынын прокурорунун орун басары А.Алиевди кызматынан төмөндөттүк дегениңер көз боемочулук. Анткени А.Алиев жетекчи катары Э.Чодобаев жогоруда аталган мыйзам бузууларды жасап, А.Эшбаевди ар тараптуу кордоп жатканда тыйып койгондун ордуна ага кошумча болгон. Ошондой эле А.Алиев менин жана жактоочунун мыйзамдуу укуктарыбызды тебелеп, А.Эшбаевге жолугууга уруксат бербей койгондугун кантип түшүнүүгө болот?
Жогоруда айтылгандардын негизинде Э.Чодобаевди, А.Алиевди прокуратура органдарынан кетирип, кылмыш жообуна тартууңуздарды талап кыламын.
Данияр СУЛТАНАЛИЕВ, Азамат Мурзалиевдин иниси:
"Президентке чындык жетпей жатат"
"Мегаком" уюлдук операторунун ээси болгон "Альфа Телеком" жабык акционердик коомунун жетекчиси Азамат Мурзалиевдин УКМКнын СИЗОсунда жатканына эки ай болуп калды. Бүгүн, 20-март күнү анын баш коргоо чарасын Жогорку Сот карайт. Мурзалиевдин бир тууган иниси Данияр Султаналиев агасын кармоодо бир катар мыйзам бузуулар болгонун, бүгүнкү соттон адилет чечим күтүп атканын айтат.
-Тергөө иштери кандай жүрүп атат?
- Негизинен камакка алгандан бери эле мыйзам бузуу болуп жатат. Камакка алынып атканда ооруп үйүндө дарыланып жаткан болчу. Ошол жерден бир автобус спецназ менен барып, колуна кишен салып УКМКга алып кетти. Эмнеге кармалып атканын түшүндүрүп да коюшкан жок. Кылмыш жана жаза процессуалдык кодексине ылайык, үч сааттын ичинде туугандарына кабарлап, иштин чоо-жайын түшүндүрүп, жактоочу алып келгенге шарт түзүш керек болчу. Булар болсо 13 сааттан кийин гана жактоочунун киргенине мүмкүнчүлүк беришти. Ошондо гана кылмыш козголгонун айтышты.
- Кандай беренелер менен кылмыш козголду?
- Негизинен бул беренелер боюнча тагылып аткан айыптарды карап отурсаң суу кечпейт. Биринчиси, "Дело №" гезитине рекламалык материалдар үчүн делинип 1 млн. 243 миң сом төлөнгөн, биринчиден, кымбаттатылган баа менен төлөнгөн, экинчиден, компаниянын ишин эмес, өзүнө пиар жасаган деген кине. Азамат өзүн эмнеге пиар кылмак эле, "Мегакомдогу" акчалар кандай уурдалып кеткенин айтып чыкканы үчүн күнөөлүүбү? Азамат менен кошо эле техникалык маселелер боюнча кеңешчиси Абеков Алмаз, "Новострой сервис" деген курулуш компаниясынын жетекчиси Аман уулу Кенжебек да камакта. Ушул курулуш компаниясы менен да, "Энесай" деген транспорттук компания менен дагы туура эмес келишим түзүлгөн деп айып коюп атышат. Анан да "Мегакомго" атайын кымбаттатылган баа менен компьютерлерди сатып алган деп да айып тагылды. Күлкүлүүсү, бул компьютерлерди ZTE деген компания бекер берген экен. Анан кантип айып тагып атышат? Ошондой эле лифттерди кымбат баада сатып алган деп атышат, лифтке "Мегакомдон" бир тыйын да төлөнгөн эмес экен. "Saima telecom" менен мурунку жетекчилик Силичтер түзгөн зыяндуу келишимди атайын жокко чыгарбай, улантып келген деген доомат коюлууда. Муну бузалы десе, келишимге ылайык бир тарап өз алдынча буза албайт экен, эгер бир тарап буза турган болсо, 14 млн. доллар айып төлөйт экен. Бул оңой акча эмес да, аны Азамат кантип бузат?
- 15 миң доллар айына айлык алат экен деп да айтылып аткан болчу…
- Ооба, ушундай да кине тагылып атат. УКМК "Дело №" гезитине маек берип, "Силич 600 миң сом айлык алган экен, Мурзалиев 700 миң сом айлык алыптыр. Силич жеке компанияда иштеген, Мурзалиев болсо өкмөт тарабынан коюлган адам" деп айтыптыр. Апрель революциясынан кийин "Мегакомдун" 49% акцияларын улутташтырган болчу. Азамат болсо 2011-жылы фералда келди. Ага чейин Силич иштеди да. Өкмөт коебу, башка бирөө коебу, экөө тең бир орунда иштеди. Силичтикинен анча-мынча айлык мейли көбүрөк болсун, ошол эле учурда "Мегакомдун" кирешесин 10 айдын ичинде төрт эсе өстүрдү. "Мен бул көрсөткүчтү төрт эсе көбөйттүм, айлыгымды да төрт эсе жогорулатам" деген жок да. Казакстанда иштеген жеринде мындан көп айлык алчу, анан "бизге иштеп бер" деп чакырып алышып, бул кылгандары туура эмес болуп атат. Азамат дүйнөдөгү эң ири аудитордук компаниялардын үчөөсүндө иштеген. Алар азыр да жумушка алып кеткенге даяр экенин билдиришүүдө.
- Эмнеден улам ушундай болуп атат деп ойлойсуз?
- Азамат бул кызматка келгенден кийин мурунку жетекчилиги тарабынан уурдалган акчалардын баарын таап чыккан. Ал маалыматтарды алып барып, УКМКга тапшырган. Ошол эле тергөөчүлөр Азамат таап чыккан материалдарды пайдаланып, кайра өзүн айыптап атышат. Бул жерде кандайдыр бир кызыкчылыктар бар экени айдан-ачык болуп атпайбы. Мен ойлоп атам, бул жерде президент Алмазбек Атамбаевге чындык маалымат жетпей атат. Президентке "булар күнөөсүн мойнуна алган" деп жеткирип коюшкан. Биздин бирден-бир суранарыбыз эле, ишти мыйзам чегинде, калыс карап берсин деп жатабыз.
- Мурзалиев Бабанов менен мамилеси жакшы деп айтылып жүрөт, бул чынбы?
- Көп адамдар Азаматты Бабановдун кишиси экен деп айтып жүрөт. Бабанов бийликке качан келди? Мурзалиев качан келди? Азаматты революциядан кийин Убактылуу өкмөт "кызмат кылып бер" деп дароо чакырган. Ал кезде Бабановдун жыты да жок болчу. Анан кантип анын кишиси болсун? Улутташтырылган мүлктөр боюнча фонддун жетекчилигинен кетип баратканда Өмүрбек Бабановду биринчи жолу көрүптүр.
- Агаңыз менен жолугушууга СИЗОго киргизип атабы, жолугуп турасызбы?
- Бизди эмес, адвокаттарды киргизбей атат. Киргизгенде дагы айнектин ары жагынан телефон аркылуу гана сүйлөштүрүп атат. Мында сүйлөшүүлөрүнүн баары жазылат да. Жалгыз өзүн бир камерада кармаганы да мыйзамга туура келбейт. Менин агам отурган СИЗОдо МАИчи Эшбаев өлүп калганга чейин кала берсе сейилдөөгө чыгарчу эмес. Эми гана чыгарып баштады. Алып кеткенде биздин адвокаттар аркылуу кат жазып: "Бул ооруп аткан болчу, врачка көрсөтүп тургула",- деп өтүнгөнбүз. Эки жумадан кийин гана макул деген жообун беришти. Ага чейин кыйналды да. Көкүрөгүнө, өпкөсүнө суук тийип, ал өтүшүп кетип азыр бир кулагы ириңдеп кетиптир.
about | A Free CSS Template by RamblingSoul